Pani Urszula Oślislok przysłała nom jakie w jej miejscowości som zwyczaje zwjonzane z Nowym Rokym i Winszowaniym. Dziynkyjymy pani Urszuli za przyslanie pjyknie opisanych tradycji.
Winszowani u nos
Jak co rok w Nowy Rok zaczyno sie winszowani.Kjej wybije dwanoście w nocy
winszujymy se wszyjscy w dóma wjela nos tam je,wypijymy szampana,
posiedzymy se chwila,a potym sie bjerymy po fechcie bez wjeś
z winszowaniym.Chocio tera już trocha tyn łobyczaj zaniko,ale jednak dali je,
choć tak fest ludzie nie łażóm jak kjeś.W nocy łobchodzi sie wszyskich sómsiadów
nałokoło,a co chałpa to nos wjyncyj dali idzie bo sómsiady sie s nami po tym
winszowaniu zabjyrajóm.I tak łażymy do rana cołkóm bandóm,Je wesoło,
a jak jeszcze sie trefi sómsiod s cyjóm abo harmónikóm to ubawu nie brakuje.
Tera już nie robjóm takich rozmajtych szpasów jak kjeś,ale jednak trza być
na to gotowy bo sie nie wjy co ci tam kto popocho.Tuż na ta jedna noc we roku
trza sie furtka abo wrota dobrze zawrzyć,a i lańcuchym do łokolnika zapnóć
co by ji w nocy nie ukradli.A potym to już za nieskoro bo trza szukać abo kajś
na polach czy tyż po sómsiadach,a mogóm jóm kajś kole chałpy schować,
a szuko sie kaj indzi.Zdarzyło sie już,ale kjeś downo,pamjyntóm za dziecka
że gospodorzowi rafjok na dach stodoły wycióngnyli.Rozmajcie to bywo
we tyn Nowy Rok w nocy.Tak rychtyk winszuje sie do Trzech Króli,a kto
nie zdónży to i dali,ale winszowacze to tak łażóm do tych Króli.
Trza jich ługościć i tyż co mocniyjszego naloć co by sie cołki rok darzyło.
Dziecióm kjeś za winszowani dowało sie pinióndze,a tera dowajóm maszkety,
choć tym w dóma dziecióm abo wnukóm dali sie dowo pinióndze.
Dzieci majóm s tego dużo łuciechy ,choć nie jedyn nie poradzi tak
winszować jak my kjeś ,ale tyż czasym nie jedyn najduch
zaskoczy wszyskich takim winszowaniym,No dyć tyn stary wjerszyk
winszowanio sie pomału traci i nie kożdy go pamjynto ,a u nos
było to tak:
Winszuja Wóm zdrowjo,szczyńścio
Błogosławjyństwa śwjyntego
Łod Pana Boga miłego
Na tyn Nowy Rok ,na te wszyski lata
Póki żyć bydziecie
A po śmjerci Królestwo Niebjeski – abo (fuk do nieba)
To je pjykne winszowani i tak tyż dycki jak łażymy po chałpach wszyjscy głośno
winszujymy.U mje tak je do dzisio.Winszuje sie dycki do Trzech Króli,a kjej sie nie
podónży to do kóńca stycznio,ale tyż godajóm ,że jak dobrze sie winszuje to
aż cześnie zakwitnóm.Ale jak sie kajś zaszło winszować,a gospodorz nie poloł
to nasprzyk sie mu tak winszowało niż sie do dom szło.
Winszuja Wóm winsz
Mocie w pjecu gynś
A na pjecu kaszka
Bydziecie mjeć sraczka
Jak widzicie rozmajcie s tym winszowaniym bywało,ale ubaw dycki buł i je dali,a
nieroz sie i szczewiki potraciło,we fuseklach do dóm przyszło,a rano szło do
zumjyntów szukać,co tela śniega było.Te czasy pomału mijajóm i ludzie sóm
bardzi wygodni,nie wszyndzi locóm tak po nocach s winszowaniym.
Tera dzwónióm,kartki posyłajóm abo te majle,ale tej wesołości ni majóm co my
kjeś. Tuż warto dbać ło te stare tradycje,łobyczaje co by nasze wnuki ło nich
wjedziały i nie zapomniały i zajś swojim dziecióm i wnukóm przekozały.
DO SIEGO ROKU
Urszula Oślislok
Kiedy przeczytacie pięknie opisane tradycje , ,przypomnijcie sobie jakie u was są tradycje i podzielcie się z nimi z czytelnikami .Proszę wziąc i opisac je przesyłając na adres
mariakostrzewa@slonkogodka.com
Maria Kostrzewa
11.01.2012
pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn lim_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn eus_Latn pol_Latn szl_Latn szl_Latn unk